ተንታኒ 'ክራይስስ ግሩፕ' ዊልያም ዴቪሶን ከምዝብሎ፡ ህወሓት ሚሊሻን ፍሉይ ሓይልን ዝሓቁፍ ኣስታት 200,000 ተዋጋእቲ ከሰልፍ ይኽእል እዩ። "ምስ'ቲ ኣብታ ሃገር ዝተርኣየ ፖለቲካዊ ለውጢ ብዝተኣሳሰር፡ ኣብ ዝሓለፉ ክልተ ዓመታት፡ ኣብ ትግራይ ወተሃደራዊ ስልጠና ክወሃብ ጸኒሑ ኣሎ" ክብል ንቢቢሲ ተዛሪቡ። ክራይስስ ግሩፕ፡ ብዝሒ ሰራዊት ኢትዮጵያ ክንደይ ምዃኑ ኣይገለጸን፡ ሮይተርስ ግን ንሓደ 'ጄንስ' ዝበሃል ትካል ጸጥታ ብምጥቃስ፡ ምዱብ ሰራዊት ኢትዮጵያ ኣስታት 140,000 ከምዝኾነ ይገልጽ። ምንጪ ስእሊ, AFP እዚ ሓቂ እንተኾይኑ፡ ሰራዊት ኢትዮጵያ ካብ ሓይልታት ትግራይ ይንእስ ማለት እዩ። እንተኾነ ግን መንግስቲ ኢትዮጵያ ንፍሉይ ሓይልታት ካልኦት ክልላት ኢትዮጵያ ክጥቀም ዕድል ኣለዎ። ሕገ መንግስቲ ኢትዮጵያ፡ ክልላት ኣብ ውሽጢ ግዝኣተን ጸጥታአን ንምውሓስ፡ ዕጡቕ ሓይሊ ክህልወን የፍቅድ እዩ። ፍሉይ ሓይልን ሚሊሻን ክልል ኣምሓራ፡ ኣብ'ዚ ዘሎ ጎንጺ ምስ ሓይልታት መንግስቲ ኢትዮጵያ ተሰሊፎም ኣንጻር ትግራይ ኣብ ዝግበር ውግእ ተሳቲፎም እዮም። ክልል ኣምሓራን ክልል ትግራይን ይብጽሓኒ እዩ ዝብልዎ ገና ዝሰሓሓቡሉ መሬት ኣለዎም። "ኣብ ምዕራብ [ትግራይ] ሓይልታት ፌደራልን ክልል ኣምሓራን ነቲ ኸባቢ ተቖጻጺሮምዎ እዮም፡ ምኽንያቱ ድማ ካብ ሓይልታት ትግራይ ብብዝሒ ኣዝዮም ይዛይዱ" ኢሉ ዴቪሶን። "ብተወሳኺ ድማ፡ ኣብ ምዕራብ ብዙሕ ሜዳ እዩ ዘሎ፡ እዚ ድማ ንምዱብ ተዋጋኢ ሰራዊት ዝሓሸ ዕድል ዝህብ እዩ" ይብል። ናብ ውሽጢ ትግራይ ክትኣቱ እንከለኻ ግን፡ እቲ ገጸ ምድሪ ንደባይ ኲናት ዝጥዕምን ጎቦታት ዝመልኦን እዩ። ትግራይ 'ተሓጺራ እያ ዘላ' ምንጪ ስእሊ, AFP ኣርሀ ሓመድናካ፡ ኣንጻር ስርዓታት ኢትዮጵያ ሃይለስላሰን ደርግን ኣብ ዝካየድ ዝነበረ ኲናት ደባይ ዝሳተፍ ዝነበረ እዩ። ኣብ ስዊድን ኸኣ፡ ኣባል ባይቶ ክኸውን በቒዑ። እቲ ኣብ ምዕራብ ትግራይ ክካየድ ዝቐነየ መጥቃዕቲ፡ ንዶብ ትግራይን ሱዳንን ንምቁጽጻር'ውን ዝዓለመ ምንባሩ ይገልጽ። እዚ ድማ፡ ከም'ቲ ኣብ ዘበን ደርጊ ዝገብሮ ዝነበረ፡ ህወሓት ኣብ ሱዳን ኮይኑ ምንቅስቓሳት ንከይገብር ንምዕጋት ዝዓለመ ምዃኑ ይዛረብ። "መራሕቲ ህወሓት ንደገ ክወጽኡን ቀረባት ከእትዉን ዝኽእሉላ ሓንቲ መገዲ ብሱዳን ኣቢልካ ጥራይ እያ" ይብል። ብተወሳኺ ድማ፡ ኣንጻር መንግስቱ ሃይለማርያም ሓይልታት ኤርትራን ህወሓትን ተሓባቢሮም ኣብ ዝሰርሕሉ ዝነበሩ እዋን ብኤርትራ ኣቢሎም ንቀይሕ ባሕሪ ክጥቀሙ ዝነበሮም ዕድል ሕጂ የብሎምን ኢሉ። ቀዳማይ ሚኒስተር ኣብዪ ኣሕመድ፡ እሙን መሓዛ ፕረዚደንት ኢሳይያስ ኣፍወርቂ እዩ ኮይኑ ዘሎ። "ግዜ ተቐይሩ እዩ። ህወሓት ቀረብ ክረኽበሎም ዝኽእል መገድታት ሕጂ የለዉን፤ ብሰሜን ቀንዲ ጸላኢኦም ፕረዚደንት ኢሳይያስ ኣፍወርቂ ዝቆጻጸራ ኤርትራ እያ ዘላ" ይብል ኤዲተር ቢቢሲ ትግርኛ ሳሙኤል ገብረሂወት። ብዙሓት ምንጭታት ቢቢሲ ከምዘረጋገጽዎ፡ ሰራዊት ኢትዮጵያ ዶብ ሰጊሮም ናብ ኤርትራ ኣትዮም ክተኣኻኸቡን ንቑሱላቶም ኣብ ወተሃደራዊ ሆስፒታላት ከሐክሙን ተራእዮም እዮም። መንግስታት ኢትዮጵያን ኤርትራን ግን፡ ኤርትራ ኣብ'ዚ ጎንጺ ኢዳ ኣይሓወሰትን እዮም ዝብሉ። "ትግራይ ተሓጺራ እያ ዘላ። ህወሓት ድሕሪ'ዚ ስሩዕ ኲናት ከካይድ ኣይክእልን እዩ" ይብል ዴቪሶን። እዚ ማለት ግን፡ መንግስቲ ፌደራል ከም'ቲ ዝደልዮ ብቐሊሉ ክዕወት እዩ ማለት ኣይኮነን። ኣርሀ ድማ፡ ደባይ ተዋጋእቲ ብዕጥቂ ጸብለል ንዝብሎ ሰራዊት ዝሰዓሩሎም ብዙሓት ኣብነታት ከምዘለዉ ይገልጽ። "ኣመሪካ ኣብ ኣፍጋኒስታን ዝተፈለላየ ዓይነት ድሮናትን ነፈርቲ ውግእን ተጠቒማ እያ፡ ጣሊባን ግን ኣይጠፍአን" ይብል። "ተዋጋእቲ ሑቲ'ውን ብናይ ኢማራት ዓረብን ስዑዲን ናይ ኣጽዋር ጸብለልታ ኣይደነኑን" ሓይልታት ፌደራል ናብ መቐለ ገጾም ክግስግስ ከለዉ፡ ንኽንደይ ከተማታት እዮም ብሓይሎም ተቖጻጺሮምወን፡ ንኽንደይ'ከ ስቕ ኢሎም ሓሊፎመን ዝፍለጥ ነገር የለን ይብል ዊልያም ዴቪሶን። ተጋሩ ንመን እዮም ክድግፉ?
